### 

**NERINGOS SAVIVALDYBĖS TARYBOS**

**BIUDŽETO, FINANSŲ IR ŪKIO VALDYMO KOMITETAS**

**POSĖDŽIO PROTOKOLAS**

2024-01-17 Nr. T-1

Neringa

Posėdis vyko: 09.00 val. – 10.45 val.

Posėdžio pirmininkas – Neringos savivaldybės tarybos Biudžeto, finansų ir ūkio valdymo komiteto pirmininkas Arūnas Burkšas.

Posėdžio sekretorė – Ignė Kriščiūnaitė, Neringos savivaldybės tarybos posėdžių sekretorė.

Posėdyje dalyvavo Neringos savivaldybės tarybos Biudžeto, finansų ir ūkio valdymo komiteto nariai: Vaidas Venckus, Sandra Berletaitė, Matas Lasauskas Dovydas Mikelis, Diana Starkutė-Kriukovė, Mindaugas Vaitonis, Zigmantas Raudys, Arvydas Mockus, Algirdas Kurtinaitis, Agnė Jenčauskienė.

Posėdyje taip pat dalyvavo: Neringos savivaldybės meras Darius Jasaitis, Neringos savivaldybės vicemeras Narūnas Lendraitis, Neringos savivaldybės administracijos direktorius Egidijus Šakalys, Neringos savivaldybės administracijos Teisės skyriaus vedėja Viktorija Budvytytė-Bedalienė, Neringos savivaldybės administracijos Biudžeto ir turto valdymo skyriaus vedėjo pavaduotoja Aina Kisielienė, Neringos savivaldybės administracijos Architektūros ir teritorijų planavimo vyr. specialistė Lina Lukauskaitė, Neringos savivaldybės administracijos Architektūros ir teritorijų planavimo vyr. specialistė Violeta Šiaudvytienė, Neringos savivaldybės administracijos Architektūros ir teritorijų planavimo vyr. specialistė (paveldosaugininkė) Vita Blažiūnienė.

**DARBOTVARKĖ:**

1. Dėl komiteto darbotvarkės (Arūnas Burkšas).
2. Dėl TP-1 Dėl ataskaitų teikimo Neringos savivaldybės tarybai grafiko tvirtinimo (Ignė Kriščiūnaitė).
3. Dėl TP-2 Dėl savivaldybės būsto pardavimo (Taikos g. 9-1) (Aina Kisielienė).
4. Dėl TP-3 Del savivaldybės būsto pardavimo (Taikos g. 9 -11) (Aina Kisielienė).
5. Dėl TP-4 Dėl vienkartinės pašalpos a.d.n. (Audronė Tribulaitė).
6. Dėl TP-5 Dėl savivaldybės tarybos veiklos Reglamento pakeitimo (Ignė Kriščiūnaitė).
7. Dėl TP-6 Dėl valstybės turto perėmimo Neringos savivaldybės nuosavybėn (Aina Kisielienė).
8. Dėl TP-7 Dėl Sutikimų laikinai naudotis valstybine žeme statybos metu išdavimo taisyklių patvirtinimo (Lina Lukauskaitė).
9. Dėl TP-8 Dėl Sutikimų statyti statinius žemės sklypuose išdavimo taisyklių patvirtinimo (Lina Lukauskaitė).
10. Dėl TP-9 Sutikimų išdavimo taisyklių patvirtinimo (Lina Lukauskaitė).

**Papildomi klausimai:**

1. Dėl negyvenamųjų patalpų nuomos sutarties termino pratęsimo (Aina Kisielienė).
2. Dėl kultūros paveldo statinių ir jų aplinkos vertingųjų elementų tvarkymo darbų dalinio finansavimo tvarkos aprašo patvirtinimo (Vita Blažiūnienė).

**1. SVARSTYTA. Dėl Neringos savivaldybės tarybos Biudžeto, finansų ir ūkio valdymo komiteto darbotvarkės patvirtinimo.**

Posėdžio pirmininkas Arūnas Burkšas pristatė Neringos savivaldybės tarybos Biudžeto, finansų ir ūkio valdymo komiteto posėdžio darbotvarkę, kurioje numatyta svarstyti 9 klausimus.

Posėdžio pirmininkas pasiūlė į posėdžio darbotvarkę įtraukti 2 papildomus klausimus *„Dėl negyvenamųjų patalpų nuomos sutarties termino pratęsimo“* ir *„Dėl kultūros paveldo statinių ir jų aplinkos vertingųjų elementų tvarkymo darbų dalinio finansavimo tvarkos aprašo patvirtinimo“.*

Posėdžio pirmininkas pasiūlė bendru sutarimu pritarti Neringos savivaldybės tarybos Biudžeto, finansų ir ūkio valdymo komiteto posėdžio darbotvarkei su papildomais klausimais.

NUTARTA. Bendru komiteto narių sutarimu pritarti Neringos savivaldybės tarybos Biudžeto, finansų ir ūkio valdymo komiteto posėdžio darbotvarkei.

**2. SVARSTYTA. Dėl Neringos savivaldybės biudžetinių ir viešųjų įstaigų (kurių savininkė yra savivaldybė) ir Neringos savivaldybės valdomų įmonių metinių ataskaitų teikimo Neringos savivaldybės tarybai grafiko tvirtinimo.**

Sprendimo projektą pristatė Ignė Kriščiūnaitė. Neringos savivaldybės taryba, išklausydama Neringos savivaldybės (toliau – Savivaldybės) biudžetinių ir viešųjų įstaigų (kurių savininkė yra savivaldybė) metinius ataskaitų rinkinius ir Savivaldybės valdomų įmonių finansinius ataskaitų rinkinius, metinius pranešimus ir (ar) veiklos ataskaitas (toliau – Ataskaitos), kuriose pateikiama išsami per metus įstaigų ir įmonių atliktos veiklos apžvalga, turės galimybę įvertinti šių įmonių ir įstaigų veiklą, pasiektus rezultatus bei pateikti rūpimus klausimus. Neringos savivaldybės taryba priima sprendimus dėl pritarimo ar nepritarimo Savivaldybės įmonių ir įstaigų Ataskaitoms.

Parengto sprendimo projekto tikslas – patvirtinti Savivaldybės biudžetinių ir viešųjų įstaigų (kurių savininkė yra savivaldybė) ir Savivaldybės valdomų įmonių Ataskaitų teikimo Neringos savivaldybės tarybai grafiką.

Posėdžio pirmininkas pasiūlė balsuoti dėl sprendimo projekto.

Balsuota: už – 11, prieš – 0, susilaikė – 0.

NUTARTA. Pritarti sprendimo projektui „Dėl Neringos savivaldybės biudžetinių ir viešųjų įstaigų (kurių savininkė yra savivaldybė) ir Neringos savivaldybės valdomų įmonių metinių ataskaitų teikimo Neringos savivaldybės tarybai grafiko tvirtinimo“ir teikti svarstyti Tarybos posėdyje.

**3. SVARSTYTA.** **Dėl savivaldybės būsto pardavimo.**

Sprendimo projektą pristatė Aina Kisielienė. Šiuo sprendimu siekiama įvykdyti Klaipėdos apylinkės teismo 2023 m. vasario 13 d. sprendimą civilinėje byloje e2-75-1048/2023.

Neringos savivaldybės administracijai buvo pateiktas savivaldybės būsto nuomininko a.d.n. (toliau – nuomininkas) prašymas pirkti nuomojamą savivaldybei nuosavybės teise priklausantį būstą adresu Taikos g. 9-1, Neringa (toliau – būstas). Viešųjų pirkimų būdu parinktas turto vertintojas Valstybės įmonė Registrų centras nustatė būsto rinkos vertę – 248287,98 (iš jų 287,98 Eur už turto vertės nustatymą), kuri atitinka būsto pardavimo kainą pagal Lietuvos Respublikos paramos būstui įsigyti ar išsinuomoti įstatymą (toliau – Įstatymas). Nuomininkas nesutiko su nustatyta būsto pardavimo kaina ir kreipėsi Klaipėdos apylinkės teismą. Teismas panaikino Neringos savivaldybės administracijos direktoriaus 2021 m. rugpjūčio 3 d. įsakymą Nr. V13-432 „Dėl parduodamo savivaldybės būsto įkainojimo akto patvirtinimo“, kuriuo patvirtintas Savivaldybės būsto, parduodamo pagal Įstatymo 25 straipsnio 2 dalies 5 punktą, įkainojimo aktas ir nustatyta būsto kaina – 248287,98 Eur bei nustatė, kad remiantis teismo ekspertizės aktu Nr. ET22/04GT (ekspertizė objekto tyrimas buvo atliekamas 2022-05-30, ekspertizės aktas surašytas 2022-06-21, ekspertizę atliko ekspertas G. T.), buto, unikalus Nr. 4400-0676-4112:7186, esančio Taikos g. 9-1, Neringoje, rinkos vertė 2021 m. gegužės 19 dienai buvo 196000,00 Eur (vienas šimtas devyniasdešimt šeši tūkstančiai Eur).

Posėdžio pirmininkas pasiūlė balsuoti dėl sprendimo projekto.

Balsuota: už – 11, prieš – 0, susilaikė – 0.

NUTARTA. Pritarti sprendimo projektui „Dėl savivaldybės būsto pardavimo“ ir teikti svarstyti Tarybos posėdyje.

**4. SVARSTYTA. Dėl savivaldybės būsto pardavimo.**

Sprendimo projektą pristatė Aina Kisielienė. Šiuo sprendimu siekiama įvykdyti Klaipėdos apylinkės teismo 2022 m. gruodžio 23 d. sprendimą civilinėje byloje e2-455-1048/2022, Klaipėdos apygardos teismo 2023 m. balandžio 27 d. nutartį civilinėje byloje e2A-363-459/2023.

Neringos savivaldybės administracijai buvo pateiktas savivaldybės būsto nuomininkės a.d.n. (toliau – nuomininkas) prašymas pirkti nuomojamą savivaldybei nuosavybės teise priklausantį būstą adresu Taikos g. 9-11, Neringa (toliau – būstas). Viešųjų pirkimų būdu parinktas turto vertintojas Valstybės įmonė Registrų centras nustatė būsto rinkos vertę – 284287,98 (iš jų 287,98 Eur už turto vertės nustatymą), kuri atitinka būsto pardavimo kainą pagal Lietuvos Respublikos paramos būstui įsigyti ar išsinuomoti įstatymą (toliau – Įstatymas). Nuomininkas nesutiko su nustatyta būsto pardavimo kaina ir kreipėsi Klaipėdos apylinkės teismą. Teismas panaikino Neringos savivaldybės administracijos direktoriaus 2021 m. rugpjūčio 3 d. įsakymą Nr. V13-431 „Dėl parduodamo savivaldybės būsto įkainojimo akto patvirtinimo“, kuriuo patvirtintas Savivaldybės būsto, parduodamo pagal Įstatymo 25 straipsnio 2 dalies 5 punktą, įkainojimo aktas ir nustatyta būsto kaina – 284287,98 Eur bei nustatė, kad remiantis teismo ekspertizės aktu Nr. ET22/05GT (ekspertizė objekto tyrimas buvo atliekamas 2022-05-30, ekspertizės aktas surašytas 2022-06-21, ekspertizę atliko ekspertas G. T.), buto, unikalus Nr. 4400-0676-4467:7194, esančio Taikos g. 9-11, Neringoje, rinkos vertė 2021 m. gegužės 19 dienai buvo 224000 Eur (du šimtai dvidešimt keturi tūkstančiai Eur).

Posėdžio pirmininkas pasiūlė balsuoti dėl sprendimo projekto.

Balsuota: už – 11, prieš – 0, susilaikė – 0.

NUTARTA. Pritarti sprendimo projektui „Dėl savivaldybės būsto pardavimo“ ir teikti svarstyti Tarybos posėdyje.

**5. SVARSTYTA. Dėl vienkartinės pašalpos a.d.n..**

Sprendimo projektą pristatė Egidijus Šakalys. Parengto sprendimo projekto tikslas – skirti / neskirti vienkartinės pašalpos a.d.n., patirtos operacijos išlaidoms padengti. 2023 m. gruodžio 19 d. buvo gautas a.d.n., gim.  a.d.n., deklaruotos gyvenamosios vietos adresas a.d.n., Neringa, prašymas dėl vienkartinės pašalpos skyrimo atliktos operacijos išlaidoms padengti. Asmeniui buvo atlikta kelio sąnario endoprotezo operacija. Atliktos operacijos kaina - 3337 Eur. Bendros šeimos pajamos 1144,7 Eur/mėn. (vienam asmeniui atitenka – 572,35 Eur/mėn.).

Atsižvelgiant į tai, kad ši operacija nėra gyvybiškai svarbi ir asmuo galėjo palaukti eilės, kad gauti kompensaciją iš Valstybinės ligonių kasos prie Sveikatos apsaugos ministerijos, 2024 m. gruodžio 5 d. Paramos teikimo išimties tvarka komisijos posėdžio metu buvo nutarta pritarti, kad Algimantui Pocevičiui būtų skiriama numatyto dydžio t.  y. 10 VRP (1570 Eur), vienkartinė pašalpa.

Komiteto nariai atkreipė dėmesį, kad Paramos teikimo išimties tvarka komisija svarstė gyventojų nukentėjusių nuo nelaimės (gaisro) prašymus dėl vienkartinės pašalpos skyrimo, tačiau sprendimo projektai dėl šių vienkartinių pašalpų Tarybai nepateikti. Komitetas paprašė savivaldybės administracijos iki Tarybos posėdžio paaiškinti kuo vadovaujantis ir kokiais atvejais sprendimus dėl vienkartinės pašalpos asmeniui priima Taryba, o kokiais – savivaldybės meras.

Posėdžio pirmininkas pasiūlė bendru sutarimu pritarti sprendimo projektui.

NUTARTA. Bendru komiteto narių sutarimu pritarti sprendimo projektui „Dėl vienkartinės pašalpos a.d.n.“ir teikti svarstyti Tarybos posėdyje.

**6. SVARSTYTA.** **Dėl Neringos savivaldybės tarybos 2023 m. balandžio 27 d. sprendimo Nr. T1-94 „Dėl Neringos savivaldybės tarybos veiklos reglamento patvirtinimo“ pakeitimo.**

Sprendimo projektą pristatė Ignė Kriščiūnaitė. Teikiamo sprendimo projekto tikslas - pakeisti Neringos savivaldybės tarybos veiklos reglamentą (toliau – Reglamentas), patvirtintą Neringos savivaldybės tarybos 2023 m. balandžio 27 d. sprendimo Nr. T1-94 Dėl Neringos savivaldybės tarybos veiklos reglamento patvirtinimo“ (kartu su 2023 m. birželio 29 d. sprendimo Nr. T1-166 redakcija).

Atsižvelgiant į tai, kad Lietuvos Respublikos Seimas 2023 m. lapkričio-gruodžio mėn. priėmė Lietuvos Respublikos vietos savivaldos įstatymo ir Lietuvos Respublikos biudžeto sandaros įstatymo pakeitimus, atitinkamai siūlomi Reglamento nuostatų pakeitimai.

Lietuvos Respublikos specialiųjų tyrimų tarnyba 2023 m. gruodžio 5 d. Neringos savivaldybei pateikė Antikorupcinio vertinimo išvadą Nr. 4-01-10134 „Dėl savivaldybių tarybos narių veiklos apmokėjimo teisinio reglamentavimo“, kurioje atsižvelgiant į antikorupcinio vertinimo metu nustatytus teisinio reglamentavimo trūkumus ir pateiktus argumentus siūloma svarstyti Reglamento tobulinimo galimybę.

Komiteto narys Zigmantas Raudys pasiūlė pakeisti Reglamento 10.4 papunktį, nurodant, kad informacija apie Tarybos nariams išmokėtą atlyginimą sisteminama ir skelbiama *kas mėnesį*.

Bendru komiteto narių sutarimu Reglamento 10.4 papunkčio pakeitimui pritarta.

Posėdžio pirmininkas pasiūlė balsuoti dėl sprendimo projekto su pakeitimu.

Balsuota: už – 11, prieš – 0, susilaikė – 0.

NUTARTA. Pritarti sprendimo projektui „Dėl Neringos savivaldybės tarybos 2023 m. balandžio 27 d. sprendimo Nr. T1-94 „Dėl Neringos savivaldybės tarybos veiklos reglamento patvirtinimo“ pakeitimo“ (su pakeitimu)ir teikti svarstyti Tarybos posėdyje.

**7. SVARSTYTA.** **Dėl valstybės turto perėmimo Neringos savivaldybės nuosavybėn.**

Sprendimo projektą pristatė Aina Kisielienė. Sprendimo projekto tikslas – pagal Lietuvos Respublikos valstybės turto perėmimo savivaldybių nuosavybėn įstatymo (toliau – Įstatymas) nuostatas perimti Neringos savivaldybės nuosavybėn Neringos savivaldybės administracijos apskaitoje registruotą ir valdomą valstybės nekilnojamąjį turtą bei Nekilnojamojo turto registre įregistruoti daiktines teises į jį: privažiavimo kelias prie Gintaro Įlankos g. 8, Neringos sav. Neringos m., unikalus Nr. 4400-6249-7812, inventorinis Nr. IT-002530; privažiavimo kelias prie Gintaro Įlankos g. 14; 16, Neringos sav. Neringos m., unikalus Nr. 4400-6249-8100, inventorinis Nr. IT-002531.

Komitete nagrinėtas klausimas dėl krašto kelio apsaugos zonos, kuri pagal teisės aktus yra 50 metrų į abi puses nuo kelio briaunų ir apima didžiąją dalį Juodkrantės gyvenvietės žemės sklypų, esančių prie L.Rėzos g.

Kartu su meru svarstyta kokių papildomų veiksmų turi imtis savivaldybė norėdama įteisinti visus privažiavimo kelius prie nekilnojamojo turto objektų, kad nebūtų taikomi kelio apsaugos zonos reikalavimai.

Posėdžio pirmininkas pasiūlė balsuoti dėl sprendimo projekto.

Balsuota: už – 11, prieš – 0, susilaikė – 0.

NUTARTA. Pritarti sprendimo projektui „Dėl valstybės turto perėmimo Neringos savivaldybės nuosavybėn“ir teikti svarstyti Tarybos posėdyje.

**8. SVARSTYTA. Dėl Sutikimų laikinai naudotis valstybine žeme statybos metu išdavimo taisyklių patvirtinimo.**

Sprendimo projektą pristatė Lina Lukauskaitė. Šiuo sprendimo projektu siekiama patvirtinti Sutikimų laikinai naudotis valstybine žeme statybos metu (toliau – Sutikimas), išdavimo taisykles ir užtikrinti savivaldybei nuo 2024 metų pradžios perduotos valdyti patikėjimo teise valstybinės žemės valdymo ir naudojimo funkcijos sklandų įgyvendinimą.

Nuo 2024-01-01 Nacionalinės žemės tarnybos prie Aplinkos ministerijos šiuo metu patikėjimo teise valdoma valstybinė žemė, esanti miestų ir miestelių teritorijų administracinėse ribose, perduodama patikėjimo teise valdyti savivaldybėms. Atitinkamai savivaldybėms perduodamos žemės valdymo ir naudojimo funkcijos miestuose ir miesteliuose bei administracinių paslaugų teikimas (valstybinės žemės nuoma, panauda, sandorių dėl žemės servitutų valstybinėje žemėje nustatymo sudarymas, sutikimų išdavimas).

Posėdžio pirmininkas pasiūlė balsuoti dėl sprendimo projekto.

Balsuota: už – 11, prieš – 0, susilaikė – 0.

NUTARTA. Pritarti sprendimo projektui „Dėl Sutikimų laikinai naudotis valstybine žeme statybos metu išdavimo taisyklių patvirtinimo“ ir teikti svarstyti Tarybos posėdyje.

**9. SVARSTYTA. Dėl Sutikimų statyti statinius žemės sklypuose, besiribojančiuose su valstybinės žemės sklypais ar valstybine žeme, kurioje nesuformuoti žemės sklypai, išdavimo taisyklių patvirtinimo.**

Sprendimo projektą pristatė Lina Lukauskaitė. Šiuo sprendimo projektu siekiama patvirtinti Sutikimų statyti statinius žemės sklypuose, besiribojančiuose su valstybinės žemės sklypais ar valstybine žeme, kurioje nesuformuoti žemės sklypai (toliau – Sutikimai), išdavimo taisykles ir užtikrinti savivaldybei 2024 metų pradžioje perduotos valdyti patikėjimo teise valstybinės žemės valdymo ir naudojimo funkcijos sklandų įgyvendinimą.

Nuo 2024-01-01 Nacionalinės žemės tarnybos prie Aplinkos ministerijos šiuo metu patikėjimo teise valdoma valstybinė žemė, esanti miestų ir miestelių teritorijų administracinėse ribose, perduodama patikėjimo teise valdyti savivaldybėms. Atitinkamai savivaldybėms perduodamos žemės valdymo ir naudojimo funkcijos miestuose ir miesteliuose bei administracinių paslaugų teikimas (valstybinės žemės nuoma, panauda, sandorių dėl žemės servitutų valstybinėje žemėje nustatymo sudarymas, sutikimų išdavimas).

Posėdžio pirmininkas pasiūlė balsuoti dėl sprendimo projekto.

Balsuota: už – 11, prieš – 0, susilaikė – 0.

NUTARTA. Pritarti sprendimo projektui„Dėl Sutikimų statyti statinius žemės sklypuose, besiribojančiuose su valstybinės žemės sklypais ar valstybine žeme, kurioje nesuformuoti žemės sklypai, išdavimo taisyklių patvirtinimo“ ir teikti svarstyti Tarybos posėdyje.

**10. SVARSTYTA.** **Dėl Sutikimų tiesti susisiekimo komunikacijas, inžinerinius tinklus ir statyti jiems funkcionuoti būtinus statinius, įrengti plokščiuosius horizontalius inžinerinius statinius valstybinėje žemėje, kurioje nesuformuoti žemės sklypai, išdavimo taisyklių patvirtinimo.**

Sprendimo projektą pristatė Lina Lukauskaitė. Šiuo sprendimo projektu siekiama patvirtinti Sutikimų tiesti susisiekimo komunikacijas, inžinerinius tinklus ir statyti jiems funkcionuoti būtinus statinius, įrengti plokščiuosius horizantalius inžinerinius statinius valstybinėje žemėje, kurioje nesuformuoti žemės sklypai (Toliau – Sutikimas), išdavimo taisykles ir užtikrinti savivaldybei nuo 2024 metų pradžios perduotos valdyti patikėjimo teise valstybinės žemės valdymo ir naudojimo funkcijos sklandų įgyvendinimą.

Nuo 2024-01-01 Nacionalinės žemės tarnybos prie Aplinkos ministerijos šiuo metu patikėjimo teise valdoma valstybinė žemė, esanti miestų ir miestelių teritorijų administracinėse ribose, perduodama patikėjimo teise valdyti savivaldybėms. Atitinkamai savivaldybėms perduodamos žemės valdymo ir naudojimo funkcijos miestuose ir miesteliuose bei administracinių paslaugų teikimas (valstybinės žemės nuoma, panauda, sandorių dėl žemės servitutų valstybinėje žemėje nustatymo sudarymas, sutikimų išdavimas).

Posėdžio pirmininkas pasiūlė balsuoti dėl sprendimo projekto.

Balsuota: už – 11, prieš – 0, susilaikė – 0.

NUTARTA. Pritarti sprendimo projektui„Dėl Sutikimų tiesti susisiekimo komunikacijas, inžinerinius tinklus ir statyti jiems funkcionuoti būtinus statinius, įrengti plokščiuosius horizontalius inžinerinius statinius valstybinėje žemėje, kurioje nesuformuoti žemės sklypai, išdavimo taisyklių patvirtinimo“ ir teikti svarstyti Tarybos posėdyje.

**11. SVARSTYTA. Dėl negyvenamųjų patalpų nuomos sutarties termino pratęsimo.**

Sprendimo projektą pristatė Aina Kisielienė. Parengto sprendimo projekto tikslas - pratęsti 2019 m. balandžio 1 d. Negyvenamųjų patalpų nuomos sutarties Nr. V31-42, sudarytos su a.d.n., terminą iki 2029 m. balandžio 1 d. ir taikyti 670,29 Eur (šeši šimtai septyniasdešimt eurų 29 ct) dydžio mėnesio nuomos mokestį už visą nuomojamą plotą.

2019 m. balandžio 1 d. Negyvenamųjų patalpų nuomos sutarties Nr. V31-42, sudarytos su a.d.n., terminas – 2024 m. balandžio 1 d. Sprendimo projektu siekiama su nuomininku, tvarkingai vykdžiusiu pagal nuomos sutartį prisiimtas pareigas, pasibaigus sutarties terminui jį pratęsti ir nustatyti nuomos mokesčio dydį naujam terminui.

Komitete pasiūlyta nuomininkui sudaryti subnuomos galimybę, siekiant užtikrinti kuo daugiau paslaugų gyventojams. Viktorija Budvytytė-Bedalienė pažymėjo, kad subnuoma nenumatyti nuomos sutartyje ir tai būtų esminis viešo nuomos konkurso būdu išnuomotų patalpų sutarties sąlygų keitimas.

Posėdžio pirmininkas pasiūlė balsuoti dėl sprendimo projekto.

Balsuota: už – 11, prieš – 0, susilaikė – 0.

NUTARTA. Pritarti sprendimo projektui „Dėl negyvenamųjų patalpų nuomos sutarties termino pratęsimo“ir teikti svarstyti Tarybos posėdyje.

**12. SVARSTYTA. Dėl kultūros paveldo statinių ir jų aplinkos vertingųjų elementų tvarkymo darbų dalinio finansavimo tvarkos aprašo patvirtinimo.**

Sprendimo projektą pristatė Vita Blažiūnienė. Projektas teikiamas siekiant patvirtinti dalinio finansavimo kultūros paveldo statinių ir jų aplinkos vertingųjų elementų (mažosios architektūros) tvarkymo darbams skyrimo tvarkos aprašą (toliau – aprašas). Aprašas reikalingas norint užtikrinti platesnes ir sklandesnes galimybes vykdyti kultūros paveldo statinių išsaugojimo darbus Neringos savivaldybėje, taip pat skatinti valdytojus tinkamai tvarkyti jiems priklausančius kultūros paveldo statinius bei jų aplinką.

Patvirtinus aprašą, kultūros paveldo statinių valdytojams bus suteiktos galimybės teikti paraiškas remonto ir tvarkybos darbų daliniam finansavimui gauti. Įgyvendinus projektus, išaugs sutvarkytų ir tinkamai prižiūrimų kultūros paveldo statinių skaičius, padidės jų patrauklumas miesto svečiams, pagerės Neringos savivaldybės estetinis vaizdas, bus tinkamai saugomos kultūros paveldo pastatų ir jų aplinkos vertingosios savybės.

Kultūros paveldo objektų tvarkybos darbų finansavimui iš savivaldybės biudžeto lėšų reikalinga mažiausiai 50.000 (penkiasdešimt tūkstančių) eurų kasmet.

Komitete išsiaiškinta, kad teikti paraiškas ir į savivaldybės dalinį finansavimą pretenduoti gali kultūros paveldo zonose esantys statiniai ir jų aplinka. Komiteto nariai diskutavo dėl numatyto biudžeto lėšų poreikio, kuris, atsižvelgiant į kultūros paveldo objektų tvarkybos drabų sąmatas, tikėtina, gali būti žymiai didesnis.

Posėdžio pirmininkas atkreipė dėmesį į tvarkos aprašo 28 punktą *„Paaiškėjus, kad lėšos buvo panaudotos ne pagal paskirtį, valdytojas privalo lėšas grąžinti į Sutartyje nurodytą sąskaitą Sutartyje nustatyta tvarka ir terminais“ ir pasiūlė tokios sąlygos nenumatyti,* nes tai prieštarauja tvarkos aprašo 26 ir 27 punktų nuostatoms.

Posėdžio pirmininkas pasiūlė balsuoti dėl sprendimo projekto.

Balsuota: už – 11, prieš – 0, susilaikė – 0.

NUTARTA. Pritarti sprendimo projektui „Dėl kultūros paveldo statinių ir jų aplinkos vertingųjų elementų tvarkymo darbų dalinio finansavimo tvarkos aprašo patvirtinimo“ ir teikti svarstyti Tarybos posėdyje.

**Dėl pėsčiųjų tako link Juodkrantės gelbėjimo stoties.**

Komiteto narė Sandra Berletaitė informavo Komiteto narius, kad prieš kelis metus suremontuotas pėsčiųjų takas link Juodkrantės gelbėjimo stoties sugadintas dėl sunkiasvorės technikos (tako šonai nutrupėję, formuojasi provėžos ir pan.), kuri su savivaldybės administracijos sutikimu važiuoja vykdyti šalia esančio tako remonto darbų.

Savivaldybės administracijos direktorius Egidijus Šakalys atsakė, kad sunkiasvorei technikai leista važiuoti taku dėl Sveikatingumo tako remonto darbų vykdymo. Įrengtas takas gali atlaikyti minėtą apkrovą ir atsiradę defektai bus tvarkomi pavasarį, tako įrengimo darbams taikomas garantinis terminas. Sugadinto pėsčiųjų tako minimos atkarpos, dėl nekokybiškai atliktų darbų, bus sutvarkytos.

Posėdžio pirmininkas Arūnas Burkšas

Posėdžio sekretorė Ignė Kriščiūnaitė