### 

**NERINGOS SAVIVALDYBĖS TARYBOS**

**BIUDŽETO, FINANSŲ IR ŪKIO VALDYMO KOMITETAS**

**IŠVAŽIUOJAMOJO POSĖDŽIO PROTOKOLAS**

2024-09-25 Nr. T-27

Neringa

Posėdis vyko: 9.00 val. – 13.00 val.

Posėdžio pirmininkas – Neringos savivaldybės tarybos Biudžeto, finansų ir ūkio valdymo komiteto pirmininkas Arūnas Burkšas.

Posėdžio sekretorė – Ignė Kriščiūnaitė, Neringos savivaldybės tarybos posėdžių sekretorė.

Posėdyje dalyvavo Neringos savivaldybės tarybos Biudžeto, finansų ir ūkio valdymo komiteto nariai: Vaidas Venckus, Sandra Berletaitė, Diana Starkutė-Kriukovė, Mindaugas Vaitonis, Arvydas Mockus, Agnė Jenčauskienė, Matas Lasauskas.

Posėdyje nedalyvavo Neringos savivaldybės tarybos Biudžeto, finansų ir ūkio valdymo komiteto nariai: Zigmantas Raudys, Dovydas Mikelis ir Algirdas Kurtinaitis.

Posėdyje taip pat dalyvavo: Tarybos narė Justina Kupčinskaitė-Lukauskienė, Neringos savivaldybės vicemeras Sigitas Šveikauskas, Neringos savivaldybės administracijos direktorius Egidijus Šakalys, Neringos savivaldybės administracijos Miesto tvarkymo ir statybos skyriaus vedėja Rima Kasparavičiūtė, Biudžetinės įstaigos „Paslaugos Neringai“ direktorius Laimonas Žemaitis, Viktoro Miliūno viešosios bibliotekos direktorė Dalia Greičiutė.

**DARBOTVARKĖ:**

1. Dėl komiteto darbotvarkės (Arūnas Burkšas);
2. Dėl savivaldybės įstaigų ūkio ir kitos infrastruktūros būklės (Arūnas Burkšas).

**1. SVARSTYTA. Dėl Neringos savivaldybės tarybos Biudžeto, finansų ir ūkio valdymo komiteto išvažiuojamojo posėdžio darbotvarkės patvirtinimo.**

Posėdžio pirmininkas Arūnas Burkšas pristatė Neringos savivaldybės tarybos Biudžeto, finansų ir ūkio valdymo komiteto išvažiuojamojo posėdžio darbotvarkę. Posėdžio metu bus aplankomas Pervalkos molas, dviračių/pėsčiųjų tako jungtis ties Pervalka, Juodkrantės sporto aikštynas, Juodkrantės gelbėjimo stotis, Raganų kalno takas, Viktoro Miliūno viešosios bibliotekos Juodkrantės filialas ir vilos „Monbijou“ patalpos ir Juodkrantės ugniagesių gelbėtojų tarnyba. Komiteto išvykstamojo posėdžio metu ketinama įvertinti savivaldybės biudžeto lėšomis atliktus darbus, apžvelgti esamą įstaigų pastatų ir kitos infrastuktūros būklę bei susipažinus su ūkio srities problemomis, numatyti galimus jų sprendimo būdus.

NUTARTA. Bendru komiteto narių sutarimu pritarti Neringos savivaldybės tarybos Biudžeto, finansų ir ūkio valdymo komiteto išvažiuojamojo posėdžio darbotvarkei.

1. **SVARSTYTA. Dėl švietimo įstaigų ūkio ir kitos infrastruktūros būklės.**

Pervalkos molas

Savivaldybė 2024 metais pabaigė atnaujinti vieną iš statinių – Pervalkos molą. Prie suremontuoto pirso numatyta švartuoti nedidelius Kuršių marių laivelius, sumontuoti keli laivų švartavimo stulpeliai. Posėdžio pirmininkas Arūnas Burkšas atkreipė dėmesį, kad reiktų siekti, kad vidaus vandens kelias būtų pažymėtas, nes gylis leidžia nedidelės grimzlės laivams saugiai priplaukti prie pirso, o tai pagyvintų Pervalkos turistinį gyvenimą.

Dviračių/pėsčiųjų tako jungtis ties Pervalka

Dviračių takas nuo jūros link Pervalkos gyvenvietės išsišakoja dvi atkarpas: į seną siaurą dviračių taką ir atnaujintą pėsčiųjų taką, kuriuo dauguma dviratininkų ir pasiekia gyvenvietę nuokalne ties Pervalkos 44 A namu. Dėl šios priežasties susidaro pavojingos situacijos namo kieme. Administracijos direktorius Egidijus Šakalys pažymėjo, kad yra projektuojama kita dviračių tako jungtis su gyvenviete, kuri išspręs problemą.

Komitete paprašyta Saugos eismo komisijos pirmininko Sigito Šveikausko kreiptis į akcinę bendrovę „Via Lietuva“ dėl atitvarų ir ženklų įrengimo pėsčiųjų tako atkarpoje nuo jūros/miško pusės.

Juodkrantės sporto aikštynas

Komiteto nariai pasiūlė sporto aikštynui priskirti administruojančią įstaigą bei sudaryti galimybę rezervuoti laiką sportui. Diskutuota dėl apsauginės tvorelės ir šviestuvų įrengimą krepšinio aikštelėje. Pastebėta, kad prie krepšinio tinklo stovo nėra dangos ir tai gali prisidėti prie kojų traumos žaidžiant krepšinį.

**Iki naujų metų organizuoti aptarimą dėl sporto aikštynų Juodkrantėje ir Preiloje administravimo.**

Raganų kalno takas

Komiteto nariai po sezono įvertino viso Raganų tako būklę. Po ankstesnio komiteto apsilankymo ir sprendimų BĮ „Paslaugos Neringai“ ir Kretingos miškų urėdijos darbuotojai sutvarkė Raganų kalno skulptūrų ekspozicijos pabaigoje išplautus takus, pavojingose šlaito vietose įrengė apsaugines tvoreles, tam nepanaudojus papildomų asignavimų. Pažymėta, kad takų būklė būtų pakankamai gera, takus reikia prižiūrėti ir sutvirtinti 1-2 kartus per metus bei suplanuoti šiems darbams lėšų poreikį. Komiteto pirmininko pavaduotojas Vaidas Venskus paprašė administracijos direktoriaus **atlikti „išmiškinimo“ procedūras ir parengti viso Raganų kalno tako sutvarkymo projektą.**

Viktoro Miliūno viešosios bibliotekos Juodkrantės filialas

Viktoro Miliūno viešosios bibliotekos Juodkrantės filiale atliekamas parastasis remontas - keičiamos patalpų grindys. Eigoje darbų įvertinta labai bloga šildymo tinklų ir elektros instaliacijos būklė, todėl administracija nusprendė juos atnaujinti. Komitetui apžiūrit patalpas išsiaiškinta, kad remontas neapima sanitarinio mazgo sutvarkymo pakeitimo darbų. Komiteto nariai teiravosi kodėl tuo pačiu patalpose neatliekami minėti darbai, kodėl nebuvo kreiptasi į Tarybą dėl papildomų lėšų poreikio. Bibliotekos direktorei Daliai Greičiutei pasiūlyta pagalvoti apie tinkamesnį bibliotekos erdvių išplanavimą, o savivaldybės administracijai numatyti sanitarinio mazgo remontą.Vaikštant lauke pastebėta, kad pastato pamatai plaunami dėl neprižiūrimų ir nevalomų lietaus nuotekų tinklų, pastatą patikėjimo teise valdo Neringos gimnazija. Paprašyta administracijos direktoriaus apie tai pakalbėti su gimnazijos vadovybe.

Vila „Monbijou“

Vilos „Monbijou“ patalpose veikia šarvojimo salė, patalpos patikėjimo teisė naudoja Neringos socialinių paslaugų centras. Dėl viršuje esančios terasos pralaidumo į patalpas per lubas ir sienas veržiasi drėgmė, formuojasi pelėsis. Apžiūrėta terasos būklė ir lietaus nuotekų sistema, pastebėti atviri šviestuvų laidai. Komiteto narys Vaidas Venckus atkreipė dėmesį, kad reikalinga pastato išorės nuolatinė priežiūra ir lietvamzdžių valymas. Pasiūlyta administracijos direktoriui pasvarstyti variantą šarvojimo salės stogo dangos-terasos atlikti kapitalinį remontą.

Juodkrantės gelbėjimo stotis

Biudžetinės įstaigos „Paslaugos Neringai“ direktorius Laimonas Žemaitis parodė Komiteto nariams rekonstruotą gelbėjimo stotį, patalpų išdėstymą, gelbėtojų priemones. Prie gelbėjimo stoties pastebėtas reklaminis įrenginys – suoliukai su stogeliu, kuris spėjama nėra suderintas su reikalingomis institucijomis.

Sporto aikštyno Žaliojo kelio g. apžiūra ir apsilankymas pas ugniagesius gelbėtojus.

Aplankytas sporto kompleksas prie jūros, Žaliojo kelio gatvėje. Administracijos direktorius informavo komiteto narius apie greta futbolo aikštės planuojamus statyti padelio kortus, aptartos ir galimos jo kryptys. Išbandyti lauko treniruokliai – komiteto nariai atkreipė dėmesį, kad juodkrantiškiai ir gyvenvietės svečiai besinaudojantys treniruokliais pastebėjo, jog treniruokliai pritaikyti kilnoti tik didelius svorius, todėl pasiūlyta papildyti juos lengvesniais svoriais (pradedant nuo 2 kg).

Aplankytos Juodkrantės ugniagesių gelbėtojų patalpos. Paslaugos Neringai direktorius ir budėję ugniagesiai gelbėtojai aprodė savo techniką ir patalpas.

NUTARTA. Bendru komiteto narių sutarimu pritarti aukščiau minėtų infrastruktūros atnaujinimo darbų vykdymui.

Posėdžio pirmininkas Arūnas Burkšas

Posėdžio sekretorė Ignė Kriščiūnaitė